## Zakon o izmjenama i dopunama Zakona o porodnom dopustu majki koje obavljaju samostalnu djelatnost i nezaposlenih majki

### NN 82/2001 (26.9.2001.), Zakon o izmjenama i dopunama Zakona o porodnom dopustu majki koje obavljaju samostalnu djelatnost i nezaposlenih majki

# HRVATSKI SABOR

if !supportEmptyParas endif

1402

Na teme­lju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O PORODNOM DOPUSTU MAJKI KOJE OBAVLJAJU SAMOSTALNU DJELATNOST I NEZAPOSLENIH MAJKI

Proglašavam Zakon o izmjenama i dopunama Zakona o porodnom dopustu majki
koje obav­ljaju samostalnu djelatnost i nezaposlenih majki, koji je donio Hrvatski
sabor na sjednici 21.  rujna 2001.

Broj: 01-081-01-2937/2
Zagreb, 24. rujna 2001.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O PORODNOM DOPUSTU MAJKI KOJE OBAVLJAJU SAMOSTALNU DJELATNOST I NEZAPOSLENIH MAJKI

Članak 1.

U Zakonu o porodnom dopustu majki koje obavljaju samostalnu djelatnost i
nezaposlenih majki (»Narodne novine«, br. 24/96. i 109/97.) članak 1. mijenja
se i glasi:

»(1) Ovim se Zakonom uređuje
pravo na porodni dopust majke koja obavlja samostalnu profesionalnu ili drugu
djelatnost, obrtnice i poljoprivrednice, koja je po osnovi svoga rada obavezno
osigurana na mirovinsko i zdravstveno osiguranje (u daljnjem tekstu: majka koja
obavlja samostalnu djelatnost).

(2) Ovim se Zakonom uređuje i
pravo na porodni dopust nezaposlene majke i majke na redovitom školovanju koja
ima hrvatsko državljanstvo, neprekidno prebivalište u Republici Hr­vat­skoj
najmanje tri godine prije podnošenja zahtijeva za priznanje prava, te
zdravstveno osiguranje u Republici Hrvatskoj.

(3) Pravo na porodni dopust ima nezaposlena majka:

1. ako se vodi u evidenciji nezaposlenih osoba Hrvatskog zavoda za zapošljavanje
najmanje neprekidno 12 mjeseci koji prethode porodu djeteta za koje se
ostvaruje pravo, ili

2. ako se u evidenciju nezaposlenih osoba prijavila:

- u roku od 90 dana od dana završetka redovnog školovanja,

- u roku od 30 dana od dana prestanka radnog odnosa, odnosno službe ili
prestanka obavljanja samostalne djelatnosti.

(4) Pravo na porodni dopust ima nezaposlena majka koja ostvaruje pravo
na invalidsku mirovinu zbog profesionalne nesposobnosti za rad na temelju rješenja
Hrvatskog zavoda za mirovinsko osiguranje.

(5) Pravo na porodni dopust ima majka na redovitom školovanju na osnovi
potvrde o redovitom školovanju.

(6) Pravo iz stavka 2. ovoga članka ne može ostvariti nezaposlena majka
kojoj je radni odnos, odnosno služba prestala:

1. zbog toga što je otkazala ugovor o radu, odnosno službu, osim u slučaju
izvanrednog otkaza ugovora o radu uzrokovanog ponašanjem poslodavca,

2. pisanim sporazumom o prestanku radnog odnosa, odnosno službe.«

Članak 2.

U članku 3. stavak 2. mijenja se i glasi:

»(2) Majka blizanaca, trojki, četvorki, odnosno više djece jednake dobi
koja obavlja samostalnu djelatnost ima pravo na porodni dopust do dvije godine života
djeteta.«

Stavak 3. mijenja se i glasi:

»(3) Nezaposlena majka i majka na redovitom školovanju ima pravo na
porodni dopust od dana rođenja djeteta do navršenog šestog mjeseca života
djeteta.«

Članak 3.

U članku 5. iza riječi: »djelatnost« briše se veznik »i«, a iza riječi:
»majka« dodaju se riječi: »majka na redovitom školovanju, nezaposlena majka
korisnica invalidske mirovine zbog profesionalne nesposobnosti za rad i majka s
blizancima, trojkama, četvorkama, odnosno više djece jednake dobi koja obavlja
samostalnu djelatnost«.

Članak 4.

Članak 7. mijenja se i glasi:

»Majci koja obavlja samostalnu djelatnost vrijeme korištenja obveznoga
porodnog dopusta i porodnog dopusta do jedne godine života djeteta, priznaje se
u mirovinski staž kao staž osiguranja u jednostrukom trajanju.«

Članak 5.

U članku 8. stavak 1. mijenja se i glasi:

»(1) Za vrijeme korištenja obveznoga porodnog dopusta i porodnog dopusta
do šest mjeseci, odnosno do godine dana djetetova života, korisnik ima pravo na
novčanu naknadu, prema posebnim propisima.«

Stavak 2. briše se.

U dosadašnjem stavku 3. koji postaje stavak 2. riječi: »iz stavka 2.
ovoga članka« brišu se, a riječi: »odredbama članka 25. stavka 2. Zakona o
zdravstvenom osiguranju« zamjenjuju se riječima: »posebnim propisima«.

Dosadašnji stavak 4. postaje stavak 3.

Stavak 5. koji postaje stavak 4. mijenja se i glasi:

»(4) Majci korisnici invalidske mirovine zbog profesionalne nesposobnosti
za rad, isplaćuje se razlika novčane naknade za porodni dopust ukoliko prima
invalidsku mirovinu zbog profesionalne nesposobnosti za rad u iznosu manjem od
iznosa novčane naknade za porodni dopust.«

U dosadašnjem stavku 6. koji
postaje stavak 5. riječi: »stavka 1., 2., 3. i 4.« zamjenjuju se riječima:
»stavka 1., 2. i 3.«.

Članak 6.

U članku 9. stavku 2. riječi:
»i za vrijeme korištenja porodnog dopusta do navršene treće godine djetetova života«
brišu se.

U stavku 3. iza riječi:
»majkama« dodaju se riječi: »i majkama na redovitom školovanju«.

Članak 7.

(1) Nezaposlena žena koja je
otpočela koristiti pravo na porodni dopust prije početka primjene ovoga Zakona
nastavlja koristiti to pravo do navršenih šest mjeseci djetetova života.

(2) Pravo na porodni dopust u
skladu s odredbama ovoga Zakona ostvaruje nezaposlena žena, majka na redovitom školovanju
i nezaposlena majka korisnica invalidske mirovine zbog profesionalne
nesposobnosti za rad koja na dan početka primjene ovoga Zakona ima dijete koje
nije navršilo šest mjeseci života.

(3) Majka s blizancima,
trojkama, četvorkama, odnosno više djece jednake dobi koja obavlja samostalnu
djelatnost koja je otpočela koristiti pravo na porodni dopust prije stupanja na
snagu ovoga Zakona nastavlja koristiti to pravo do navršene dvije godine života
djeteta.

Članak 8.

Postupci za ostvarivanje
prava na porodni dopust započeti prije početka primjene ovoga Zakona, dovršit će
se po odredbama ovoga Zakona.

Članak 9.

Korisnik koji je prije početka
primjene ovoga Zakona otpočeo koristiti pravo na porodni dopust iz članka 3.
stavka 2., 3. i 4. Zakona o porodnom dopustu majki koje obavljaju samostalnu
djelatnost i nezaposlenih majki (»Narodne novine«, br. 24/96. i 109/97.) može
nastaviti koristiti to pravo najduže 60 dana od dana početka primjene ovoga
Zakona.

Članak 10.

Ovlašćuje se ravnatelj Državnog
zavoda za zaštitu obitelji, materinstva i mladeži da u roku od 60 dana od dana
stupanja na snagu ovoga Zakona, donese provedbeni propis o načinu ostvarivanja
prava na novčanu naknadu nezaposlenih majki i majki – korisnica mirovina, uz
prethodno pribavljeno mišljenje Hrvatskog zavoda za zdravstveno osiguranje.

Članak 11.

Do donošenja propisa iz članka
10. ovoga Zakona primjenjivat će se Pravilnik o načinu ostvarivanja prava na
novčanu naknadu za porodni dopust nezaposlene majke koja je stekla pravo na
naknadu pri Hrvatskom zavodu za zapošljavanje i majke koja je korisnica
mirovine (»Narodne novine«, br. 1/98.).

Članak 12.

Ovaj Zakon stupa na snagu danom objave u »Narodnim novinama«, a
primjenjuje se od 1. listopada 2001.

Klasa: 113-04/01-03/01
Zagreb, 21. rujna 2001.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 82/2001-1402